Haukar hleyptu mikilli spennu í fallbaráttu úrvalsdeildar karla í körfubolta í gærkvöldi. Liðið lagði þá KR, sem sígur hægt og rólega niður töfluna.
Haukar lögðu KR-inga í miklum spennuleik í Frostaskjóli í gærkvöldi, 72-69. Hansel Atencia skoraði sigurkörfu Hauka í þann mund er leiktíminn rann út. Þetta var annar sigur Hauka í röð og lyfti liðið sér úr neðsta sæti í það næstneðsta og eru Haukar aðeins tveimur stigum frá öruggu sæti en í því situr Njarðvík.
KR tapaði hins vegar fjórða leik sínum í síðustu fimm og er fallið niður í 5. sæti, niður fyrir Val sem vann sjötta leik sinn í röð í gærkvöldi. Valur lagði Þór Akureyri örugglega, 99-68. Þá vann Tindastóll Þór Þorlákshöfn, 92-91, og fór úr 8. sæti í það 6.
Þrír leikir eru í deildinni í kvöld. ÍR fær topplið Keflavíkur í heimsókn, Stjarnan tekur á móti Grindavík og Njarðvík tekur á móti Hetti. Að þeim leikjum loknum eru fjórar umferðir eftir í deildinni og spennan fer að aukast.
Fjórðu umferð Íslandsmótsins í skák lauk í Kópavogi í gærkvöldi og eru þrír skákmenn efstir og jafnir með fjóra vinninga. Jóhann Hjartarson, Vignir Vatnar Stefánsson og Bragi Þorfinnsson hafa allir náð í þrjá vinninga. Ríkjandi Íslandsmeistari, Guðmundur Kjartansson, kemur næstur þeim með tvo og hálfan vinning. Fimmta umferð hefst í dag en vegna sóttvarnarreglna eru áhorfendur ekki leyfðir á keppnisstað en hægt er að fylgjast með öllum viðureignum á skák.is.
Spennan í spænska fótboltanum magnast og magnast. Atletico Madrid missteig sig gegn Athletic Bilbao í gærkvöldi og tapaði 2-1. Madridarliðið hefði getað náð fimm stiga forskoti á toppnum en nú eru fjögur lið í hnapp. Atletico er með 73 stig, tveimur meira en Real Madrid og Barcelona en Börsungar eiga leik til góða og geta því náð toppsætinu með sigri í þeim leik. Einu stigi á eftir Real og Barcelona er svo Sevilla. Fimm umferðir eru eftir á Spáni.
Enska úrvalsdeildin í fótbolta kynnti í morgun fyrstu tvo leikmennina sem teknir hafa verið inn í nýstofnaða heiðurshöll deildarinnar. Þeir fyrstu til að hljóta útnefningu eru þeir Alan Shearer og Thierry Henry. Shearer er markahæsti leikmaðurinn í sögu deildarinnar með 260 mörk, en úrvalsdeildin leysti gömlu fyrstu deildina af árið 1992. Shearer er jafnframt sá eini sem hefur skorað yfir 100 mörk fyrir tvö félög, en það gerði hann með Blackburn og Newcastle. Henry varð í fjórgang markahæsti maður deildarinnar á sínum ferli með Arsenal. Alls skoraði hann 175 mörk í 258 leikjum og er enginn með fleiri mörk að meðaltali í leik en hann.